CELEX: C2007/247/06
Language: et
Date: 2007-10-20 00:00:00
Title: Kohtuasi C-331/07: 16. juulil 2007 esitatud hagi — Euroopa Ühenduste Komisjon versus Kreeka Vabariik

20.10.2007   
            
            
               ET
            
            
               Euroopa Liidu Teataja
            
            
               C 247/4
            
         16. juulil 2007 esitatud hagi — Euroopa Ühenduste Komisjon versus Kreeka Vabariik
   (Kohtuasi C-331/07)
   (2007/C 247/06)
   Kohtumenetluse keel: kreeka
   Pooled
   
      Hageja: Euroopa Ühenduste Komisjon (esindajad: E. Tserepa-Lacombe ja F. Erlbacher)
   
      Kostja: Kreeka Vabariik
   Hageja nõuded
   
               —
            
            
               Tuvastada, et kuna Kreeka Vabariik ei ole võtnud kõiki vajalikke meetmeid, et kõrvaldada veterinaarkontrolli eest vastutavates asutustes valitsev tõsine tööjõupuudus, mis võib ohustada ühenduse veterinaariaalaste õigusnormide nõuetekohast ja tõhusat rakendamist, on Kreeka Vabariik rikkunud nendest õigusnormidest tulenevaid kohustusi;
            
         
               —
            
            
               mõista kohtukulud välja Kreeka Vabariigilt.
            
         Väited ja peamised argumendid
   Käesoleva hagiga palub komisjon Euroopa Kohtul tuvastada, et kuna Kreeka Vabariik ei ole võtnud vajalikke haldusmeetmeid esiteks Euroopa Parlamendi ja nõukogu määruse (EÜ) nr 882/2004 ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks (ELT L 165, 30.4.2004, lk 1, muudetud redaktsioon ELT L 191, 28.5.2004, lk 1, edaspidi „määrus nr 882/2004”), artikli 4 lõike 2 punktis c sätestatud kohustuse ja kohustuse omada ametlike kontrollide tõhusaks läbiviimiseks piisaval arvul sobiva kvalifikatsiooniga kogenud töötajaid ülevõtmiseks ning teiseks ühenduse veterinaariaalaste õigusnormidega sätestatud kohustuse ülevõtmiseks seoses ettenähtud veterinaarkontrollide tegemiseks vajaliku personali rahastamisega, on Kreeka Vabariik rikkunud nendest õigusnormidest tulenevaid kohustusi.
   Komisjon märgib, et ühenduse veterinaariaalaste õigusnormide kohaselt peavad liikmesriigid tagama, et viidaks läbi rohkel arvul kontrolle seoses nimetatud normidega ette nähtud kriteeriumide ja nõuete kohaldamisega. Nõnda sätestavad teatavad määruse (EÜ) nr 882/2004 sätted, eelkõige artikli 4 lõike 2 punkt c, et liikmesriikidel peab olema piisav arv sobiva kvalifikatsiooniga ja kogenud töötajaid ametlike kontrollide tegemiseks. Peale selle sätestab suur osa nendest normidest kas otsesõnu, et teatavad veterinaarkontrollid — mille menetlus on suuremal või vähemal määral ette nähtud — tuleb läbi viia, või on määratletud kriteeriumid ja nõuded, mis eeldavad veterinaarkontrollide eelnevat läbiviimist.
   Kuid komisjon rõhutab mitmetele komisjoni veterinaar- ja toiduameti kontrolliaruannetele tuginedes, et põhjendatud arvamuses määratud tähtaja lõppemisel ja ka pärast seda tähtaega ei ole Kreeka Vabariik oma ametiasutuste jõupingutustele vaatamata võtnud kõiki vajalikke meetmeid talle ette heidetud puuduste kõrvaldamiseks. 1998. aastast alates on veterinaar- ja toiduamet teinud Kreekas mitmeid kontrollkäike, mille raames ta tuvastas tõsise tööjõupuuduse asutustes, mille pädevuses on ühenduse õigusnormidega ette nähtud ametlike kontrollide tegemine kõikidel haldustasanditel. Komisjoni spetsialistide arvates oli tuvastatud puudus selline, mis ei võimalda läbi viia ametlikke kontrolle, et tagada loomade kaitset käsitlevate ühenduse õigusnormide tõhus rakendamine, samuti on selle tõttu jäänud lõpule viimata loomatauditõrje programm ning loomade heaolu käsitlevad eeskirjad on jäänud järgimata.
   Suurem osa Kreeka ametiasutustele saadetud soovitustest on jäetud üldse täitmata või täidetud ainult osaliselt. Kontrolliaruannetest nähtub Kreekas läbiviidud ametlike kontrollide osas väga murettekitav olukord.